Sklep Sveta

z dne 22. decembra 2003

o akcijskem programu Skupnosti za organizacije, ki spodbujajo medsebojno razumevanje odnosov med Evropsko unijo in nekaterimi regijami v svetu

(2003/911/ES)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 308 Pogodbe,

ob upoštevanju predloga Komisije,

ob upoštevanju mnenja Evropskega parlamenta [1],

ob upoštevanju naslednjega:

(1) Skupnost vzdržuje odnose z nekaterimi državami in regijami, zlasti z dajanjem znatne pomoči po uredbah ALA [2], MEDA [3], Tacis [4] in CARDS [5].

(2) Evropski svet je ob vsaj dveh priložnostih [6] poudaril pomen, ki ga pripisuje odnosom med Evropsko unijo in njenimi partnerji.

(3) Posebno pozornost je potrebno posvetiti regionalnemu vidiku pomoči Skupnosti, pri čemer je potrebno upoštevati raznolikost potreb in prednostnih nalog v glavnih regijah, zajetih v zgoraj navedenih uredbah, in okrepiti regionalno sodelovanje na uravnotežen in usklajen način.

(4) Spodbujati bi bilo potrebno večje medsebojno poznavanje in razumevanje med Evropsko unijo in partnerji, ki dobivajo njeno pomoč.

(5) Delo organizacij, specializiranih za proučevanje odnosov med Evropsko unijo in temi regijami, bo pomagalo krepiti medsebojno poznavanje in razumevanje med Evropsko unijo in njenimi partnerji.

(6) Več proračunskih postavk je namenjenih podpori inštitutov, organizacij ali mrež z namenom okrepitve odnosov med Evropsko unijo in drugimi regijami v svetu.

(7) Uredba Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnostih [7] (v nadaljevanju "finančna uredba") zahteva vzpostavitev pravne podlage za obstoječe podporne ukrepe.

(8) Zemljepisni obseg programa, ki je predmet tega sklepa, bi se moral razširiti na vse regije, zajete v uredbah ALA, MEDA, Tacis in CARDS ter na države kandidatke.

(9) Aktivnosti, zajete v tem sklepu, niso ukrepi za sodelovanje, ki sodijo neposredno v politike razvojnega sodelovanja ali sodelovanja z drugimi tretjimi državami, vendar so potrebne, da se doseže enega od ciljev Skupnosti.

(10) Okvirni finančni znesek v pomenu iz točke 34 Medinstitucionalnega sporazuma z dne 6. maja 1999 med Evropskim parlamentom, Svetom in Komisijo o proračunski disciplini in izboljšanju proračunskega postopka je vključen v [8] ta sklep za celotno trajanje programa, ne da bi to vplivalo na pooblastila proračunskega organa, kakor jih opredeljuje v Pogodba.

(11) Pogodba za sprejetje tega sklepa ne predvideva drugih pooblastil kot ta, ki so navedena v členu 308 Pogodbe –

SKLENIL:

Člen 1

Programski cilj

1. Oblikuje se akcijski program Skupnosti za spodbujanje centrov, inštitutov in mrež, specializiranih za proučevanje odnosov med Evropsko unijo in nekaterimi regijami.

2. Glavni cilj tega programa je povečati razumevanje in dialog med Evropsko unijo in regijami, zajetimi v uredbah ALA, MEDA, Tacis in CARDS, ter državami kandidatkami s podporo organizacijam, navedenim v odstavku 1. Aktivnosti so zajete v letnem delovnem programu centra, inštituta ali mreže in se ujemajo s tistimi, ki so opisane v prilogi. Podprte aktivnosti morajo prispevati k večjemu razumevanju in dialogu med Evropsko unijo in regijami, zajetimi v uredbah ALA, MEDA, Tacis in CARDS, ter državami kandidatkami.

Člen 2

Dostop do programa

1. Za pridobitev subvencije mora prosilec izpolniti pogoje iz priloge in izpolnjevati naslednje zahteve:

- biti mora neodvisna in neprofitna pravna oseba, ki se ukvarja predvsem s spodbujanjem razumevanja in odnosov med Evropsko unijo in temi regijami s ciljem služiti javnemu dobru,

- pravno mora biti ustanovljeno več kot dve leti, izkazi za predhodni dve leti pa morajo biti potrjeni s strani registriranega revizorja,

- opravljati aktivnosti, ki so v skladu z načeli, na katerih temelji delovanje Skupnosti na področju zunanjih odnosov, in upoštevati prednostna področja, opredeljena v točki 4 priloge.

2. Če hoče neka organizacija, ki zasleduje cilj, ki je skladen s politiko zunanjih odnosov Evropske unije, s svojim letnim delovnim programom izpolnjevati pogoje za operativno subvencijo, mora delovati tudi na evropski ravni ali v zadevni regiji, pa tudi njene strukture in aktivnosti morajo imeti možnost delovanja na ravni Evropske unije in/ali teh regij.

Člen 3

Udeležba

V programu lahko sodelujejo organizacije, inštituti in mreže, ustanovljene v:

(a) državah članicah;

(b) državah, katerih pristop k Evropski uniji leta 2004 je bil potrjen na vrhu v Kopenhagnu leta 2002;

(c) Bolgariji, Romuniji in Turčiji;

(d) državah ali regijah, zajetih v uredbah ALA, MEDA, Tacis ali CARDS.

Člen 4

Izbira koristnikov

1. Komisija izvaja akcijski načrt Skupnosti v skladu s finančno uredbo.

2. Dodeljevanje operativne subvencije na podlagi letnega delovnega programa organizacije mora biti v skladu s splošnimi merili, določenimi v prilogi.

3. Organizacije, ki so upravičene do take operativne subvencije, se izberejo po razpisu za oddajo predlogov za ves čas trajanja programa z namenom vzpostavitve partnerstva med temi organizacijami in Evropsko unijo.

Komisija na podlagi razpisa za oddajo predlogov sprejme seznam prejemnikov in zneskov, potrjenih v skladu s členom 116 finančne uredbe.

Člen 5

Dodelitev subvencije

1. Operativne subvencije, dodeljene po tem programu, ne smejo financirati vseh upravičenih izdatkov organizacije za koledarsko leto, za katero se daje subvencija.

2. Znesek dodeljene operativne subvencije ne sme presegati 70 % upravičenih stroškov organizacije za koledarsko leto, za katero se daje subvencija.

3. V skladu s členom 113(2) finančne uredbe se take operativne subvencije v primeru obnovitev postopno znižujejo. Če se subvencija dodeli organizaciji, ki je operativno subvencijo dobila že prejšnje leto, je odstotek sofinanciranja Skupnosti pri novi subvenciji najmanj 10 odstotnih točk nižji od odstotka sofinanciranja Skupnosti v obliki subvencije iz preteklega leta.

Člen 6

Finančne določbe

1. Ta program začne teči 1. januarja 2004 in se konča 31. decembra 2006.

2. Okvirni finančni znesek za izvajanje tega programa za obdobje iz odstavka 1 je 4,1 milijonov EUR.

3. Letno razdelitev proračunskih sredstev odobri proračunski organ v mejah finančnih perspektiv.

Člen 7

Spremljanje in ocenjevanje

Komisija do 31. decembra 2005 poroča Svetu o doseganju ciljev programa. Poročilo temelji na rezultatih, ki so jih dobili koristniki, oceni pa zlasti njihov pomen, učinkovitost in koristnost za doseganje ciljev, opredeljenih v členu 1 in v prilogi.

Člen 8

Prehodne določbe

Načelo postopnega zniževanja stopnje sofinanciranja Skupnosti, predvideno v členu 5 v primeru obnovitve operativne subvencije za organizacije, ki so tako subvencijo za iste aktivnosti že prejele eno leto preden je začel veljati ta sklep in dve leti pred tem, se uporablja šele tretje leto od začetka veljavnosti tega sklepa, pod pogojem, da so te organizacije izpolnile vse zahteve glede dobrega gospodarjenja.

Člen 9

Začetek veljavnosti

Ta sklep začne veljati dan po objavi v Uradnem listu Evropske unije.

V Bruslju, 22. decembra 2003

Za Svet

Predsednik

A. Matteoli

[1] Mnenje z dne 20. novembra 2003 (še ni objavljeno v Uradnem listu).

[2] Uredba (EGS) št. 443/92 (UL L 52, 27.2.1992, str. 1).

[3] Uredba (ES) št. 1488/96 (UL L 189, 30.7.1996, str. 1).

[4] Uredba (ES, Euratom) št. 99/2000 (UL L 12, 18.1.2000, str. 1).

[5] Uredba (ES) št. 2666/2000 (UL L 306, 7.12.2000, str. 1).

[6] Evropski svet v Cannesu, 26.–27. junija 1995 in Evropski svet v Lizboni, 23.- 24. marca 2000.

[7] UL L 248, 16.9.2002, str. 1.

[8] ULC172, 18.6.1999, str. 1. Sporazum, kakor je bil spremenjen s Sklepom Evropskega parlament in Sveta 2003/429/ES (UL L 147, 14.6.2003, str. 25).

--------------------------------------------------

PRILOGA

1. Podprte aktivnosti

Aktivnosti organizacij, ki lahko pomagajo okrepiti in povečati učinkovitost delovanja Skupnosti, vključujejo:

- proučevanje in analiziranje politik Evropske unije in regij, katerim je namenjen razpis za oddajo predlogov,

- pripravo dokumentov za razpravo,

- okrogle mize,

- tematske seminarje,

- različne publikacije.

2. Izvajanje podprtih aktivnosti

2.1 Aktivnosti iz tega programa izvaja organizacija, katere cilj je povečati razumevanje in medsebojno poznavanje med Evropsko unijo in regijami, zajetimi v uredbah ALA, MEDA, Tacis ali CARDS.

2.2 Program velja za vse neprofitne organizacije, inštitute ali mreže, ki delujejo v državah in/ali regijah, zajetih v členu 2 tega sklepa, in ki spodbujajo načela in politike, ki so sestavni del ciljev Pogodb.

2.3 Letna operativna subvencija se lahko dodeli za podpiranje izvajanja letnega delovnega programa take organizacije.

3. Izbira koristnikov

Organizacije, ki so upravičene do operativne subvencije, se izberejo na razpisu za oddajo predlogov, kot predvideva finančna uredba. Razpis za oddajo predlogov se izvede na začetku tega programa, da se izberejo partnerji, s katerimi ga bo Evropska unija izvajala.

4. Značilnosti, po katerih se ocenjujejo zahtevki za subvencije

Zahtevki za subvencije se ocenjujejo po:

- skladnosti s cilji programa,

- kakovosti aktivnosti,

- prejšnjih izkušnjah na tem področju,

- obstoju dobro organiziranih virov informacij in stikov v zadevnih regijah in v Evropski uniji,

- sorazmernosti stroškov in koristi predlaganih aktivnosti,

- zemljepisnem obsegu aktivnosti.

Podrobne značilnosti in merila za dodelitev subvencij se določijo v razpisu za oddajo predlogov.

5. Upravičeni izdatki

5.1 Pri določitvi operativne subvencije se bodo upoštevali samo stroški, potrebni za pravilen potek normalnih aktivnosti izbrane organizacije, zlasti stroški dela, režijski stroški (kot so najemnina, stroški uporabe nepremičnin, oprema, pisarniški material, telekomunikacije in poštni stroški), stroški internih sestankov, objav, stroški za informiranje in razširjanje.

5.2 Te organizacije dobijo proračunsko sofinanciranje iz virov, ki niso viri Skupnosti. Takšno sofinanciranje se delno prispeva v naravi, če prispevek ni vreden več od dejansko nastalega stroška, dokazanega z računovodskimi listinami, ali od običajne cene, ki velja na tem trgu, pri čemer so izvzeti prispevki v naravi v obliki nepremičnin.

6. Kontrole in revizije

6.1 Koristnik operativne subvencije za potrebe Komisije hrani vsa dokazila o izdatkih, ki jih je imel v letu subvencije, vključno z revidiranim izkazom stanja, in to pet let od zadnjega plačila. Koristnik subvencije zagotovi, da Komisija po potrebi lahko dobi dokazila, ki jih imajo partnerji ali člani.

6.2 Komisija lahko izvede revizijo uporabe subvencije bodisi neposredno s svojim osebjem ali pa izbere katero koli drugo usposobljeno zunanjo organizacijo. Take revizije se lahko izvajajo ves čas trajanja sporazuma in še pet let od datuma plačila razlike. Kjer je potrebno lahko Komisija na podlagi ugotovitev revizije zahteva povračilo.

6.3 Osebje Komisije in zunanje osebje, ki ga je pooblastila Komisija, ima pravico dostopa do lokacij in prostorov, kjer poteka delo, in do vseh podatkov, vključno s podatki v elektronski obliki, ki so potrebni za izvedbo takih revizij.

6.4 Računsko sodišče in Evropski urad za boj proti prevaram (OLAF) imata enake pravice kot Komisija, zlasti glede dostopa.

6.5 Z namenom zaščite finančnih interesov Evropske skupnosti pred prevarami in nepravilnostmi lahko Komisija za ta program izvede kontrole in inšpekcijske preglede na kraju samem v skladu z Uredbo Sveta (Euratom, ES) št. 2185/96 [1]. Evropski urad za boj proti goljufijam (OLAF) po potrebi opravi preiskave skladno s pravili Uredbe Evropskega parlamenta in Sveta (ES) št. 1073/1999 [2].

[1] UL L 292, 15.11.1996, str. 2.

[2] UL L 136, 31.5.1999, str. 1.

--------------------------------------------------